FI Euroopan unionin virallinen lehti C 322/4

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 322/04

Julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLAN MUKAINEN MUUTOSHAKEMUS

”CASATELLA TREVIGIANA”

EY-N:o: IT-PDO-0105-0982-19.03.2012

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — ☒ Tuotteen kuvaus —  Maantieteellinen alue —  Alkuperätodisteet — ☒ Valmistustapa —  Yhteys maantieteelliseen alkuperään —  Merkinnät —  Kansalliset vaatimukset —  Muu [ ]

2. Muutoksen (muutosten) tyyppi:

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu, —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Tuotteen kuvaus:

Ehdotetaan nykyisessä eritelmässä esitettyä pienempiä kokoja. Nykyisellään ”pienen tahkon” vähimmäispaino on 0,25 kg. SAN-juuston ”Casatella Trevigiana” pienen tahkon vähimmäispainoksi vahvistettaisiin 0,20 kg, jolloin tahkon halkaisija ei olisi enää 8–12 cm vaan 5–12 cm.

Korkeus (4–6 cm) pysyisi muuttumattomana.

Ehdotettu muutos on tarpeen, koska kyseinen koko luokitellaan markkinoilla ”kerta-annokseksi” ja on tarkoitettu vastaamaan pienten perheiden ja yksineläjien tarpeisiin. Muutoksen myötä tuottajat pystyisivät laajentamaan kohderyhmäänsä ja parantamaan kyseisen SAN-tuotteen asemaa jakeluketjuissa ja näin ollen myös lisäämään tuotteen jakelua alueellisella, kansallisella ja kansainvälisellä tasolla.

3.2 Tuotantomenetelmä:

Hyväksyttyjen rotujen luetteloon ehdotetaan lisättäväksi edellisestä hyväksytystä eritelmästä unohtunut Burlina-rotu ja sen risteytykset. Burlina on Veneton alueelta peräisin oleva nautarotu, jota on aina kasvatettu useimmilla nautaeläintiloilla. Se oli noin 1930-luvulle saakka yleisin maitokarjarotu, johon kuului yli 15 000 eläintä. Burlina-rodun lehmistä saatu maito käytettiin alueelle tyypillisten juustojen valmistukseen. Myöhemmin kyseinen karja pieneni merkittävästi. Alkuperäisiä nautakarjoja ja rajatulla alueella esiintyviä etnisiä ryhmiä koskevan rekisterin perustamisen ja maidon laadun parantamiseen tähtäävien hankkeiden ansiosta tämä rotu on vuodesta 1985 alkaen jälleen yleistynyt. Burlina-rodun lehmät tuottavat maitoa, joka soveltuu täydellisesti Casatella Trevigiana -juuston valmistukseen.

YHTENÄINEN ASIAKIRJA

NEUVOSTON ASETUS (EY) N:o 510/2006

”CASATELLA TREVIGIANA”

EY-N:o: IT-PDO-0105-0982-19.03.2012

SMM ( ) SAN ( X )

1. Nimi:

”Casatella Trevigiana”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3. Juustot

3.2 Kuvaus 1 kohdassa nimetystä tuotteesta:

Pehmeä juusto, joka on saatu yksinomaan friisiläisrotuun sekä Pezzata Rossa-, Bruna- ja Burlina-rotuihin sekä näiden risteytyksiin kuuluvien lehmien täysmaidosta. Sillä on oltava kulutukseen saatettaessa seuraavat aistinvaraiset ominaisuudet: pehmeä, kiiltävä, lievästi kermainen ja suussasulava juustomassa, jonka väri vaihtelee maidonvalkoisesta kermanvaaleaan; pienet reiät ovat sallittuja. Juustomassan koostumuksen vuoksi Casatella Trevigiana -juustoa ei voida luokitella ”levitettäviin” juustoihin eikä kermajuustoihin.

Kuori puuttuu tai on tuskin havaittavissa, muoto on perinteisen lieriömäinen.

Hento, maitoinen ja tuore tuoksu.

Mieto maidolle ominainen maku, lievästi hapan sivumaku.

Kemialliset ominaisuudet: Kosteuspitoisuus: 53–60 % Rasvapitoisuus: 18–25 % raakapainosta Proteiinipitoisuus: > 12 % raakapainosta

Fyysiset ominaisuudet Muoto: Lieriömäinen Paino Suuri tahko: 1,8–2,2 kg Pieni tahko: 0,20–0,70 kg Halkaisija Suuri tahko: 18–22 cm Pieni tahko: 5–12 cm Korkeus Suuri tahko: 5–8 cm Pieni tahko: 4–6 cm

3.3 Raaka-aineet (ainoastaan jalostetut tuotteet):

Casatella Trevigiana -juuston tuotannossa käytettävä maito on peräisin Trevison provinssia vastaavalla maantieteellisellä alueella sijaitsevilta tiloilta.

Jalostuksen alkaessa maidon rasvapitoisuuden on oltava yli 3,2 prosenttia. Maito ei saa sisältää säilöntäaineita, ja ternimaidon tai sairaista nautaeläimistä saadun maidon käyttö on kielletty. Maito on säilytettävä maatilalla jäähdytettynä. Juustonvalmistus on kaikissa tapauksissa aloitettava viimeistään 48 tunnin kuluttua lypsämisestä.

3.4 Rehut (ainoastaan eläinperäiset tuotteet):

Nautoja, joiden maito on tarkoitettu Casatella Trevigiana -juuston tuotantoon, on ruokittava seuraavia sääntöjä noudattaen:

— rehun on muodostuttava vähintään 90-prosenttisesti 4.3 kohdassa tarkoitetulta alueelta peräisin olevasta rehusta,

— lypsylehmien ruokinnassa vähintään 60 prosenttia päivittäisestä kuiva-aineesta on saatava rehuista,

— seuraavien, tuotantoalueelle epätyypillisten rehujen käyttö on kiellettyä: rehujuurikas, hedelmät ja sitrushedelmien ja oliivien jalostuksesta syntyvät jätteet, esparsetti ja punanätkin, kokonaiset vihannekset tai artisokan, kukkakaalin, nauriin ja tomaatin jalostuksesta syntyvät jätteet.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotantoprosessin (kasvatus ja maidontuotanto, juoksetus, juoksettuman käsittelyt, muotteihin laitto, valutus, suolaus ja kypsytys) on tapahduttava 4 kohdassa yksilöidyllä alueella.

Maidon jalostusvaiheet ovat seuraavat: eläinten kasvatus, maidontuotanto, jalostus, kypsytys.

3.6 Viipalointia, raastamista, pakkaamista jne. koskevat erityiset säännöt:

Casatella Trevigiana -juusto on saatettava kulutukseen pakattuna. Ottaen huomioon pehmeän Casatella Trevigiana -juuston nopea pilaantuvuus ja herkkyys, pakkaamattoman tuotteen pitkät kuljetukset voisivat vahingoittaa sen aistinvaraisia ja kemiallis-fyysisiä ominaisuuksia ja muuttaa erityisesti kypsymisaikaa ja -tapaa.

Tuotteelle ominaisten laatuominaisuuksien säilymisen takaamiseksi tuote onkin tarpeen pakata nopeasti. Se on pakattava tuotantoalueella tuotteen erityisominaisuuksien, jäljitettävyyden ja valvonnan varmistamiseksi sekä tuotteen kemiallisten, fyysisten ja aistinvaraisten ominaisuuksien säilyttämiseksi muuttumattomina.

3.7 Merkintöjä koskevat erityiset säännöt:

Casatella Trevigiana -juustoon kiinnitetään seuraavassa kuvattu merkki.

Maininta ”Denominazione d'Origine Protetta” voidaan korvata lyhenteellä ”DOP”.

Merkin ylä- ja alaosan välisiä suhteita ei saa muuttaa, ja ne on esitetty edellä olevassa kuvassa. Merkki on kiinnitettävä juuston suojakääreeseen.

Suojakääreessä ei voi olla mainostavia tai harhaanjohtavia mainintoja.

Merkin mittasuhteiden on oltava oikeassa suhteessa pakkauksen mittoihin nähden seuraavan säännön mukaisesti: sanan ”Casatella” kokonaisleveyden on oltava vähintään 80 % pakkauksen halkaisijasta.

Juustoon itseensä ei voida sen tyypin vuoksi suoraan liittää mitään merkintöjä.

Edellä kuvaillun logon ja maininnan sisältävän pakkauksen käyttö on pakollista.

4. Maantieteellisen alueen tarkka rajaus:

Koko Trevison provinssin alue.

5. Yhteys maantieteelliseen alueeseen:

5.1 Maantieteellisen alueen erityisyys:

Casatella Trevigiana -juuston erityispiirteet ja laatuominaisuudet ovat tiiviisti sidoksissa sen alkuperään paikallisena maaseudun kotitaloustuotteena sekä käsiteollisen juustonvalmistustekniikan kehittymiseen ja tuotantopaikalle ominaisiin bakteerikantoihin. Casatella Trevigiana -juuston laatu ja erityisominaisuudet ovat erityisen selvästi johdettavissa maidon paikallisen mikrobikasvuston ominaisuuksista sekä juustonvalmistuksen lämpötiloista ja vaiheista, joissa käytetään tarkoin valikoituneita lajeja, kantoja ja konsentraatioita.

5.2 Tuotteen erityisyys:

Casatella Trevigiana -juustossa on pehmeä, kiiltävä, lievästi kermainen ja suussasulava juustomassa, jonka väri vaihtelee maidonvalkoisesta kermanvaaleaan; pienet reiät ovat sallittuja.

Kuori puuttuu tai on tuskin havaittavissa, muoto on perinteisen lieriömäinen; tuotteen tuoksu on mieto, maitoinen ja tuore, ja juustossa on mieto maidolle ominainen maku sekä lievästi hapan sivumaku.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Viimeaikaiset tutkimukset todistavat, että tuotantoalueelle vuosien saatossa valikoitunut mikrobikasvusto sisältää termofiilisten streptokokkien eri kantoja, joiden ominaisuudet ja aineenvaihdunta ovat olennaisen tärkeitä paitsi hapatuksessa myös tuotteen aistinvaraisten ominaisuuksien, kuten kypsän juustomassan lievästi happaman maun, muodostumisessa.

Myös termofiilisten, voimakkaasti proteolyyttisten maitohappobakteerien esiintyminen, vaikkakin vähäisemmässä määrin, takaa kaseiinien pilkkoutumisen tuottaen molekyylejä tai niiden lähtöaineita, jotka määrittävät juuston koostumuksen, kypsymisen ja maun – ainutlaatuiset ominaisuudet, joita ei voida jäljitellä tuotantoalueen ulkopuolella.

Tuottajien juuston jalostuksessa käyttämä perinteinen erityistekniikka, johon kuuluu alhainen juoksettumislämpötila, on kehitetty streptokokkien ja termofiilisten maitohappobakteerien hyödyntämiseksi ja niiden esiintymisen lisäämiseksi.

Sen avulla voidaan korostaa Casatella Trevigiana -juuston tärkeimpiä aistinvaraisia ominaisuuksia ja määritellä ne.

Tämän tyypillisen trevisolaisen juuston alkuperä ja esiintyminen on sidoksissa kotitalouksien perinteiseen juustonvalmistustaitoon. Juustonvalmistustekniikka perustui suulliseen perinteeseen ja hyvin yksinkertaisiin menetelmiin. Tuotteen alkuperä on trevisolaisissa juustonvalmistusperinteissä, jotka vuonna 1962 luokiteltiin ”vanhoiksi” perinteiksi.

Casatellan trevisolaisesta alkuperästä on olemassa monia kirjallisia todisteita.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 8 päivänä heinäkuuta 2011Italian tasavallan virallisen lehden numerossa 157 ehdotuksen suojatun alkuperänimityksen ”Casatella Trevigiana” muutoksen hyväksymiseksi.

Eritelmän täydellinen teksti on saatavissa internetosoitteesta:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.